山口百惠

山口百惠，又叫三浦百惠，係日本女歌手同演員。佢係1970年代，日本藝能界最受注目明星之一，出過三十二張單曲唱片，連續六年入選紅白歌唱大賽，主演過十五齣電影。1980年，年僅21歲，正值演藝事業高峰嘅山口百惠，同三浦友和結婚後息影，從此完全退出娛樂圈。

山口百惠係關東地區東京澀谷區惠比壽東京都立廣尾醫院出世。佢老豆另外有頭家，冇同佢老母結婚，亦冇養過三母女；山口百惠同個妹，跟佢哋老母姓，亦係佢老母湊大。1972年，只得十三歲，讀緊初中嘅山口百惠參加第五屆"明星誕生"歌唱比賽攞第二，畀經理人公司睇中，簽入堀製作株式會社。

1973年，十四歲嘅山口百惠第一次出唱片。最初山口百惠，同埋另外兩個都係「明星誕生」選出，一樣讀緊中三嘅少女歌星，森昌子、櫻田諄子，合稱「花的三人組」。山口百惠外型係清純少女，但係初期佢唱啲歌，成日都有啲露骨歌詞。好似「青青果實」、「一個夏天嘅經驗」，都有啲鹹濕嘅性暗示，有「將女仔最寶貴嘅畀你」、「始終都要有一次經過誘惑」、「你點搞我都得，就算畀人話我唔係好女仔都冇所謂」等詞句。不過山口以「一個夏天嘅經驗」成功突圍後，開始改變歌路。1976年嘅「橫須賀故事」開始，唱好多阿木燿子同埋宇崎龍童嘅作品，無論歌、藝都渙然一新，更上一層樓。1980年10月5號年芳廿一，佢喺日本武道館舞臺正式退休。呢段只有八年左右嘅時間入邊，佢喺拍戲同唱歌兩方面都有好大嘅影響。出品三十二張單曲唱片，總銷量超過一千一百萬。1974年起至1980年，幾乎全部單曲都打入銷售榜頭五名，更連續六年入選紅白歌唱大賽。代表作包括有： 橫須賀故事、PlayBack 2, 秋櫻、在晴朗一天出發 等等。佢有好多首歌後來被香港嘅歌手填咗中文詞翻唱，比如話，梅艷芳翻唱嘅曼珠莎華、赤的疑惑、孤身走我路、冰山大火，重有張國榮翻唱嘅風繼續吹，翻唱後都好紅。而山口百惠响舞台上造型、風格，更係香港眾多藝人多年來模彷對象。電影方面，1974年開始擔正做主角，同三浦友和一齊演出文學名著《伊豆舞娘》，八年間做咗十五齣電影嘅女主角，而男主角全部都係三浦友和。電視劇方面，最出名嘅係TBS 「赤的⋯⋯系列」。當中《赤的疑惑》，响華人圏內好多人睇； 女主角患血癌呢條橋，由個時開始畀其他戲劇抄足幾十年。

老公三浦友和，係山口百惠十六歲拍百力滋廣告時相識。因為佢哋兩個外型相襯，不斷飾演情侶，係公認銀幕上金童玉女。由《伊豆舞娘》開始，幾年間佢哋一共拍咗成十幾套電影，平均係每年兩套，另外重有百幾集電視劇。佢哋兩個最初係地下戀，假戲真做，戲假情真。山口百惠二十歲個年，三浦向佢求婚。山口答應，同時話結婚之後會完全離開藝能界，專心相夫教子。當時山口百惠喺日本以至東亞，已經紅到發紫，Fans 無數，事業正處巔峰。佢嘅急流勇退決定，引起全國一陣騷動。1980年10月5號最後一場東京武道館演唱會，山口百惠著一襲全白歌衫，响現場觀眾歡呼聲中含淚唱完引退之歌さよならの向こう侧 。將支白色嘅咪，放喺舞台中央地下，响This is my Trial 音樂之中，慢慢步出舞台。呢幕告別式，成為一代經典。山口百惠喺1980年11月19號同三浦友和登記結婚，證婚人係宇津井健。結婚後山口百惠真係做到完全隱退，從此唔再公開露面。但係大家依然對佢嘅生活好有興趣，幾十年來不停有狗仔隊追踪偷拍佢一家。日本嘅八卦雜誌，只要有山口百惠嘅新聞，都會起紙。之後佢生咗兩個仔，大仔三浦祐太朗同二仔三浦貴大。而家兩個仔都已經成人，大仔以ユウ為藝名喺樂隊Peaky SALT入邊擔任結他手同主唱嘅職位，二仔係演員。山口百惠同三浦友和，亦經常被選為日本名人模範夫婦。

攷

公式サイト - 
 ソニーミュージック特設サイト
 百恵回帰〜山口百恵の8年間〜 - 当時のディレクター・川瀬泰雄へのインタビュー等

日本女歌手
類:日本女演員